Красимир Каракачанов, сн. БГНЕС

Сделката за покупката на два нови военни патрулни кораба за около 820 млн. лева (с ДДС) е на финалната права и до края на годината може да бъде подписана, съобщи вицепремиерът и министър на отбраната Красимир Каракачанов пред ресорната комисия в парламента.

Поръчката бе спечелена от варненската фирма МТГ "Делфин" АД, която се оказа единствената, подала оферта.

В качеството си на депутат Каракачанов открито критикуваше сделката с предварително набелязан изпълнител, но след като стана министър даде картбланш за сключването ѝ.

В четвъртък той за пръв път коментира обрата в позицията си.

"Според изискванията, направени от предишното правителство, дори само при една оферта проектът продължава и има класиране. Не съм ги изработвал аз. Аз можех да намеря вратички да прекратя проекта. Сега навярно щяхте да ми задавате въпроса "Защо сте направили това, провали се проектът за изтребителите, а вие проваляте за корабите?" Малко деликатна ситуация", каза Каракачанов в отговор на въпрос на Меdiapool.

Toй обаче допълни, че ще направи специален преглед на договора с допълнителни юристи и ще държи на две основни неща:"Никакви вратички по отношение един ден било след година две или три да се увеличава сумата или срокът на изпълнение".

През май 2016 г., докато още бе депутат и парламентарната му група "Патриотичен фронт" подкрепяше кабинета "Борисов 2", Каракачанов обяви сериозни резерви към проекта и каза, че може да напише името на фирмата, която ще усвои основната част на парите, и да го сложи в плик, който да се отвори след като стане сделката.

Сега Каракачанов сподели пред журналисти, че е познал.

"Да, това е фирмата. Разликата е, че към този проект вече има още четири западни фирми. На практика цялото въоръжение и комуникация са производство на тези фирми", допълни Каракачанов.

Българската корабостроителница ще работи по проекта с един от лидерите в бранша - европейската мултинационална компания "Thales", която ще е системен интегратор и ще оборудва корабите с необходимото въоръжение, радари, сонари и др. Двигателите ще бъдат доставени от САЩ.

БСП доволни от проекта

Депутатите от опозицията, които са членове на комисията по отбрана, не проявиха значителен интерес към мащабната сделка. Славчо Велков от БСП изрази "задоволство" от прозрачния начин, по-който тя се движи.

Проектът привлече внимание, след като предишното правителство на Бойко Борисов изненадващо го форсира, въпреки че дотогава основният приоритет бе да се ремонтират старите белгийски фрегати, на които Военноморските сили разчитат от години.

Още през февруари 2016 Мediapool съобщи , че основният фаворит за крупната поръчка е именно МТГ "Делфин", която вероятно е единствената българска компания, която има възможности да се справи с подобна поръчка.

Проектът "поевтиня" със над 164 млн. лева заради ДДС

Предвидената първоначална сума за проекта бе 820 млн. лева. Парите по проекта обаче се оказаха реално с над 164 млн. лева по-малко, след като законови промени миналата година доведоха до начисляването на ДДС.

От Военноморските сили, които са най-големият защитник на проекта, обясниха, че варненската фирма е казала, че може да влезе в тази рамка.

Командирът на Военноморските сили контраадмирал Митко Петев обясни, че фирмата има опит с производството на подобни кораби и ако всичко се движи по план, първият нов патрулен кораб трябва да е на вода през 2020.

Как се стигна до тук?

Министерството на отбраната поиска оферти от още шест фирми, чиито имена обаче бяха засекретени. Четири от тях посочиха, че не могат да представят предложение, а две въобще не са пратили отговор.

"Едната фирма е обяснила, че парите са малко за военни кораби с такива високи изисквания. Втората фирма се обоснова, че е трудно да работи с ниво "поверително", което е задължително предвид индустриалната сигурност при изграждането на военни продукти. Другите две фирми казаха, че не могат да се справят със своевременния превод и предоставянето на необходимата информация", обясни командирът на Военноморските сили контраадмирал Митко Петев.

Още когато стана ясно, че МО движи проекта изцяло на български език, се появиха съмнения, че това силно ще затрудни чуждестранните фирми. Тези съмнения сега се потвърдиха – две от фирмите са обяснили, че не могат да реагират с превода.

Аргументите за използването на български език са, че така ще се гарантира пълно съответствие между всички основополагащи документи и няма да се допусне каквото и да било отклонение, поради технически грешки в процеса на превода.

"Единствено оферти, подадени на български език, гарантират, че всяка оферта ще бъде оценена изцяло и изчерпателно, тъй като ще може да се използва капацитета на абсолютно всички експерти от Министерство на отбраната, без да има ограничения в притежаваното ниво на владеене на английски език", посочиха от МО.

Документацията към проекта обаче е обемна и очаквано фирмите са имали проблеми с превода в ограничения срок.